**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2022-03-31 Nr. TAR-36

 Posėdžio data – 2022 m. kovo 29 d.

 Pradžia – 13.00 val. (nuotoliniu būdu)

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Jurij Šeršniov, Vaida Raugelė, Antanas Kontautas, A. Razbadauskas. Nedalyvauja Alina Velykienė.

 Posėdyje dalyvauja: Sveikatos apsaugos skyriaus vedėja R. Perminienė, tarybos nariai R. Taraškevičius, V. Radvila, N. Puteikienė.

 Kviestieji asmenys – VŠĮ „Klaipėdos vaikų ligoninė“ vyr. gydytojas V. Žalimas, gyd. D. Sivickis, galimybių studijos ekspertė M. Skvarčevskaja, galimybių studijos rengėjas K. Ranšys.

 DARBOTVARKĖ:

Informacija apie galimybių studiją „Klaipėdos miesto stacionarinių sveikatos priežiūros įstaigų darbo optimizavimo ir perspektyvos (gairių) iki 2050 m. nustatymas“. Pranešėja R. Perminienė.

SVARSTYTA. Informacija apie galimybių studiją „Klaipėdos miesto stacionarinių sveikatos priežiūros įstaigų darbo optimizavimo ir perspektyvos (gairių) iki 2050 m. nustatymas“.

Pranešėja – R. Perminienė. Primena, kad priemonė „Galimybių studijos parengimas Klaipėdos miesto stacionarines paslaugas teikiančių įstaigų darbo optimizavimui ir perspektyvos nubrėžimui 30 metų į priekį“ buvo įtraukta į Klaipėdos miesto savivaldybės 2021-2023 strateginį veiklos planą, patvirtintą 2021-02-25 Tarybos sprendimu Nr. T2-24. Priemonei įgyvendinti skirtos lėšos 2021 metams. Atliktos paslaugos viešojo pirkimo procedūros, sudaryta pirkimo sutartis su tiekėjų grupe VšĮ „Regionų vystymo sprendimai“ ir VšĮ Nacionalinės plėtros institutas.

Paslaugos teikėjai parengė Galimybių studiją, kuri aktuali Lietuvos Respublikos sveikatos apsaugos ministerijos (toliau – SAM) inicijuotos ir šiuo metu Lietuvoje pradėtos sveikatos priežiūros įstaigų tinklo reformos kontekste. Galimybių studijos informacija aktuali dėl toliau Klaipėdos miesto tarybos ateityje nagrinėtino VšĮ Klaipėdos vaikų ligoninės optimizavimo sveikatos priežiūros įstaigų tinkle klausimo.

K. Runšys teigia, kad pristatydamas studiją koncentruojasi į pagrindinius aspektus dėl Klaipėdos vaikų ligoninės. Pateikia informaciją apie galimybių studijos alternatyvų identifikavimą. Sako, kad surinkus duomenis iš suinteresuotų šalių, Klaipėdos mieste stacionarines sveikatos priežiūros paslaugas teikiančių ligoninių atstovų, analizuojant jų veiklą, lyginant atitinkamus rodiklius bei vertinant mokslinėje literatūroje atliktus tyrimus, išryškėjo šešios Stacionarių sveikatos priežiūros įstaigų (toliau – SSPĮ) darbo optimizavimo alternatyvos (0 alternatyva – nieko nekeisti, I alternatyva – optimizuoti SSPĮ teikiamų stacionarių paslaugų struktūrą, II alternatyva – įsteigti Klaipėdos universiteto ligoninę, kuri apjungtų VŠĮ Klaipėdos universitetinę ir VŠĮ Klaipėdos jūrininkų ligonines ir optimizuoti VŠĮ Klaipėdos vaikų ligoninės ir VŠĮ Respublikinės Klaipėdos ligoninės SSPĮ teikiamų stacionarių paslaugų struktūrą, III alternatyva – įsteigti Klaipėdos universiteto ligoninę, kuri apjungtų VŠĮ Klaipėdos universitetinę, VŠĮ Klaipėdos jūrininkų ligoninę, VŠĮ Respublikinę Klaipėdos ligoninę ir VŠĮ Klaipėdos vaikų ligoninę, IV alternatyva – įsteigti Klaipėdos universiteto ligoninę kuri apjungtų VŠĮ Klaipėdos universitetinę ir VŠĮ Klaipėdos jūrininkų ligonines, reorganizuoti savivaldybės pavaldumo VŠĮ Klaipėdos vaikų ligoninę, V alternatyva – įsteigti Klaipėdos universiteto ligoninę, kuri apjungtų VŠĮ Klaipėdos universitetinę, VŠĮ Klaipėdos jūrininkų ligoninę ir VŠĮ Klaipėdos vaikų ligoninę).

V. Žalimas sako, kad nori likti atskira ligoninė. Siūlo nieko nekeisti.

D. Sivickis išsako poziciją, kad pirmiausia reiktų sujungti VŠĮ Klaipėdos universitetinę ligoninę su VŠĮ Klaipėdos jūrininkų ligonine ir pažiūrėti, kas iš to gausis.

 R. Taraškevičius teigia, jei galimybių studija būtų buvusi pateikta prieš tuos sprendimus, kuriuos jau padarėme – būtų kita kalba. Sako, kad variantų dėl Klaipėdos vaikų ligoninės ateities gali būti daug, šiandien nieko neišspręsim.

 K. Bagdonas mano, kad su galimybių studija reikėtų supažindinti ir Sveikatos apsaugos ministeriją (toliau – SAM).

 V. Raugelė primena, kad šia galimybių studija nebuvo vadovaujamasi priimant sprendimą dėl Klaipėdos universitetinės ligoninės, todėl nežino ar vadovautis galimybių studija priimant sprendimą dėl Klaipėdos vaikų ligoninės. Siūlo atsakingiems asmenims, taip pat Savivaldybės administracijai, komiteto pirmininkui imtis tolimesnių sprendimų.

 A. Cesiulis pritaria D. Sivickiui, kad darant kažkokius veiksmus reikėtų sukurti III lygio centrą. Mano, kol neaišku, koks bus centras – Klaipėdos vaikų ligoninės draskyti ir jungti nereikėtų.

 K. Bagdonas sako, kad viskas priklauso nuo tarybos narių iniciatyvos.

 A. Razbadauskas išsako universiteto nuomonę - turi būti ligoninių sujungimas, bet ne prijungimas ir turi būti suteiktos visoms trims įstaigoms (juridiniams asmenims) lygiateisės sąlygos.

 V. Raugelė teigia, kad galimybių studijos rengėjai, pristatydami studiją, įvardino vieną iš naudų - medikai galės kelti kvalifikaciją, tobulintis. Primena, kad Savivaldybė prieš keletą metų sudarė bendradarbiavimo sutartį su Klaipėdos universitetu. Sutartyje numatyta (dėl kvalifikacijos, tobulinimo ir kt.) – teikti (kasmet) bendradarbiavimo sutarties ataskaitą miesto Tarybai. Prašo komitetui pateikti tokią informaciją (nors ir el. paštu), kaip sekasi įgyvendinti sutartį.

 V. Raugelė palaiko Klaipėdos vaikų ligoninės poziciją – palaukti ir pasižiūrėti, kaip bus įgyvendinti priimti sprendimai, kokia bus sukurta pridėtinė vertė (kiek pareikalaus laiko, kokie resursai, kokie finansai, kokia nauda) ir tik po to kalbėti apie galimą Klaipėdos vaikų ligoninės prijungimą. Dabar pasisako už Klaipėdos vaikų ligoninės išlaikymą (kol nebus priimtų sprendimų).

 NUTARTA:

* 1. Informacija išklausyta.

1.2. Prašyti Savivaldybės administracijos pateikti informaciją apie bendradarbiavimo sutarties (tarp Savivaldybės ir Klaipėdos universiteto) įgyvendinimą (dėl medikų kvalifikacijos, tobulinimo ir kt.).

 Posėdis baigėsi 13.50 val.

Posėdžio pirmininkas Kazys Bagdonas

Posėdžio sekretorė Lietutė Demidova